Diari Oficial de la Generalitat Valenciana


Sumari del DOGV 9634, del 07-07-2023 (2023/7680)

RESOLUCIÓ de 5 de juliol de 2023, de la Vicepresidència i Conselleria d'Igualtat i Polítiques Inclusives, per la qual s'aprova la imatge corporativa del Sistema Públic Valencià de Serveis Socials i es determina la seua utilització.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9634

Data del DOGV
:   07-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7680


Data del document
:   05-07-2023

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Descriptors 

:   * Vicepresidència i Conselleria d'Igualtat i Polítiques Inclusives

RESOLUCIÓ de 5 de juliol de 2023, de la Vicepresidència i Conselleria d'Igualtat i Polítiques Inclusives, per la qual s'aprova la imatge corporativa del Sistema Públic Valencià de Serveis Socials i es determina la seua utilització. [2023/7680]  
La Llei 3/2019, de 19 de febrer, de serveis socials inclusius de la Comunitat Valenciana estableix en el seu article 5 que el Sistema Públic Valencià de Serveis Socials està conformat per una xarxa articulada de serveis de responsabilitat pública composta per tots aquells serveis socials de titularitat pública prestats directament per les administracions públiques i el sector públic instrumental, així com a través de les formes de provisió establides en l'article 34 del mateix text legal. Es constitueix com un servei públic essencial del qual es deriven prestacions indispensables per a millorar la qualitat de la vida de la ciutadania, segons el que disposa l'article 128 de la Constitució Espanyola.  
  
La imatge corporativa del Sistema Públic Valencià de Serveis Socials és un element tangible d'importància en la projecció externa dels serveis socials valencians. La seua rellevància pública determina la necessitat d'aprovar la seua imatge corporativa i el manual d'utilització dels seus elements identificatius. L'existència d'una marca pública homogènia facilitarà la identificació dels recursos que pertanyen a aquest sistema com a garantia de la qualitat assistencial i fomentarà unes relacions de seguretat i confiança entre les persones usuàries i els equips professionals d'atenció directa.  
L'article 7 de l'esmentada Llei 3/2019, de 18 de febrer, de la Generalitat, de serveis socials inclusius de la Comunitat Valenciana estableix que queda reservada a les administracions públiques de la Comunitat Valenciana i a les entitats que conformen el seu sector públic instrumental la denominació «Sistema Públic Valencià de Serveis Socials». Així mateix, estableix que les empreses i entitats d'iniciativa privada que tinguen una vinculació administrativa o contractual amb centres i serveis de titularitat de la Generalitat identificaran la inclusió del centre o del servei prestat en el Sistema Públic Valencià de Serveis Socials, tal com es preceptua en la normativa de desplegament d'ordenació del sistema públic valencià de serveis socials.  
  
En aquest sentit, la disposició addicional sisena del Decret 59/2019, de 12 d'abril, del Consell, d'ordenació del Sistema Públic Valencià de Serveis Socials regula la identificació dels centres i serveis socials de titularitat pública, així com els centres i serveis gestionats per entitats d'iniciativa privada que hagen subscrit acords d'acció concertada o que tinguen una vinculació administrativa o contractual que es financen en tot o en part per fons provinents de la Generalitat, que constitueixen tots ells el sistema públic valencià de serveis socials.  
  
Per tot això, amb l'objectiu de facilitar a les persones usuàries el reconeixement dels diferents recursos que integren el Sistema Públic Valencià de Serveis Socials i unificar serveis socials, i en virtut de les competències que la Vicepresidència i Conselleria d'Igualtat i Polítiques Inclusives té atribuïdes, resolc:  
  
Primer. Aprovació de la imatge corporativa del Sistema Públic Valencià de Serveis Socials  
S'aprova la imatge corporativa del Sistema Públic Valencià de Serveis Socials, consistent en el distintiu i elements bàsics d'aquest prevists en el Manual d'identitat corporativa del Sistema Públic Valencià de Serveis Socials, el contingut del qual tindrà format electrònic i es publicarà en la pàgina web de la Vicepresidència i Conselleria d'Igualtat i Polítiques Inclusives.  
  
Segon. Utilització de la imatge corporativa del Sistema Públic Valencià de Serveis Socials  
1. La utilització de la imatge corporativa del Sistema Públic Valencià de Serveis Socials per les administracions públiques de la Comunitat Valenciana i el seu sector públic instrumental, per les empreses i entitats d'iniciativa privada que tinguen una vinculació contractual en centres de titularitat de la Generalitat, així com per les entitats d'iniciativa privada que hagen subscrit un concert amb l'Administració, s'efectuarà de conformitat amb el que es preveu en la normativa reguladora de serveis socials inclusius de la Comunitat Valenciana, i haurà d'ajustar-se als formats i estructura previstos en el Manual d'identitat corporativa.  
  
A aquest efecte, les marques pròpies podran conviure amb la imatge corporativa del Sistema i tindran un pes visual equivalent al d'aquesta, en els termes i amb els requisits que es contenen en el manual esmentat.  
2. Les entitats locals de la Comunitat Valenciana i les entitats que conformen el seu sector públic instrumental, així com les entitats d'iniciativa privada que hagen subscrit acords d'acció concertada, hauran d'identificar en la seua senyalització exterior la pertinença del centre o servei de què es tracte en el Sistema. Per a això, hauran de seguir els models de cartelleria exterior continguts en el Manual d'identitat corporativa del sistema.  
3. Els centres i serveis socials de titularitat pública, així com els centres i serveis gestionats per entitats d'iniciativa privada que hagen subscrit acords d'acció concertada s'identificaran amb el/els símbol/s o anagrames de l'Administració o administracions públiques, i mantindran, en tot cas, en l'angle superior esquerre, el logotip de la Generalitat. A aquests s'afegirà la llegenda «Sistema Públic Valencià de Serveis Socials» seguida, en la línia immediatament inferior, del nom genèric del tipus de centre o servei de què es tracte, d'acord amb la normativa de regulació de les tipologies de serveis i centres. A continuació, en la línia inferior, s'esmentarà la denominació pròpia concreta del centre o servei. Finalment, a més de l'anterior, s'afegirà més avall la llegenda que corresponga segons el tipus de finançament d'aquest.  
  
  
Tercer. Difusió de la imatge corporativa  
Les configuracions corresponents per al seu ús en els diferents suports i formats, així com en les pàgines web, es facilitaran per la Vicepresidència i Conselleria d'Igualtat i Polítiques Inclusives a través de la pàgina web   
inclusio.gva.es/va/web/s.sociales/sistema-public-de-serveis-socials  
  
Quart. Implantació de la imatge corporativa  
En el termini de dotze mesos des de la publicació d'aquesta resolució en el Diari Oficial de la Generalitat Valenciana, les entitats a les quals es refereix la present resolució hauran de complir el que es disposa en aquesta.  
  
València, 5 de juliol de 2023.- La vicepresidenta del Consell i consellera d'Igualtat i Polítiques Inclusives: Aitana Mas Mas.